Slagoffers van plaasaanvalle herdenkAfriforum-personeel, lede van TLU-SA en gemeenskapslede by die kranslegging. Foto: AfriForum AfriForum het Donderdag ’n kranslegging in Middelburg, Mpumalanga, gehou ter herdenking aan die talle slagoffers van plaasaanvalle en plaasmoorde die afgelope twee maande. Die kranslegging is voor die Life Midmed-hospitaal gehou, waar Sue Howarth Dinsdag oorlede is. Howarth is die vyftiende slagoffer wat vandeesmaand ná ŉ plaasaanval gesterf het. Maroela Media het vroeër berig Howarth en haar man, Robert Lynn, is Sondagoggend omstreeks 02:00 op die plaas March Land, ongeveer 10 minute buite Dullstroom, oorval. Die egpaar is oorspronklik van die Verenigde Koninkryk, maar woon al ongeveer 30 jaar lank in Suid-Afrika. Foto: AfriForum Die aanvallers het die egpaar erg aangerand en ure lank gemartel. Hulle is talle kere met ŉ skerp voorwerp gesteek en ook met ŉ blaasvlam gebrand. Plastieksakke is om hul koppe gebind en hulle is glo ook geskiet. Die aanvallers het hulle later langs ŉ pad afgelaai, waar ŉ motoris hulle gevind het. Howarth het nooit weer haar bewussyn na die aanval herwin nie. AfriForum-personeel, lede van TLU-SA en talle gemeenskapslede het die kranslegging bygewoon. Ian Cameron, hoof van gemeenskapsveiligheid by AfriForum, het gesê AfriForum kon die SAPD sover kry om plaasmoorde as prioriteitsmisdaad te erken, maar dit kry steeds nie die nodige aandag van die regering nie. “Mense word gemartel en vermoor en ons wil weet wanneer die staat hierdie geweldsmisdade gaan prioritiseer,” het hy gesê. Intussen berig Middelburg Observer Lynn is Woensdag uit die hospitaal ontslaan en het teruggekeer na die plaas toe. Volgens die berig sal Howarth se as na Engeland geneem word, waar dit by haar ouers begrawe sal word.